**ΚΥΡΙΛΛΟΥ ΙΕΡΟΣΟΛΥΜΩΝ**

**ΚΑΤΗΧΗΣΙΣ ΜΥΣΤΑΓΩΓΙΚΗ Γ’.**

**ΠΕΡΙ ΧΡΙΣΜΑΤΟΣ**

Και ανάγνωσις εκ της Ιωάννου α’ επιστολής, από του, «Και υμείς χρίσμα έχετε από του Θεού, και οίδατε πάντα», έως του, «Και μη αισχυνθώμεν απ’ αυτού επί τη παρουσία αυτού».

α’ Εις Χριστόν βεβαπτισμένοι και Χριστόν ενδυσάμενοι σύμμορφοι γεγόνατε του Υιού του Θεού. Προορίσας γαρ ημάς ο Θεός εις υιοθεσίαν, συμμόρφους εποίησε του σώματος της δόξης του Χριστού. Μέτοχοι ουν του Χριστού γενόμενοι, χριστοί εικότως καλείσθε, και περί υμών έλεγεν ο Θεός˙ «Μη άπτεσθε των χριστών μου». Χριστοί δε γεγόνατε, του αγίου Πνεύματος το αντίτυπον δεξάμενοι, και πάντα εικονικώς εφ’ υμών γεγένηται, επειδή εικόνες εστέ Χριστού. Κακείνος μεν εν Ιορδάνη λουσάμενος ποταμώ και των χρώτων της θεότητος μεταδούς τοις ύδασιν, ανέβαινεν εκ τούτων, και Πνεύματος αγίου ουσιώδης επιφοίτησις αυτώ εγίνετο, τω ομοίω επαναπαυομένου του ομοίου. Και υμίν ομοίως αναβεβηκόσιν από της κολυμβήθρας των ιερών χρίσμα, το αντίτυπον ο εχρίσθη Χριστός. Τούτο δε εστί το άγιον Πνεύμα, περί ου και ο μακάριος Ησαΐας, εν τη κατ’ αυτόν προφητεία, εκ προσώπου του Κυρίου έλεγε˙ «Πνεύμα Κυρίου επ’ εμέ, ου είνεκεν έχρισέ με˙ ευαγγελίσασθαι πτωχοίς απέσταλκέ με».

β’ Ελαίω γαρ ή μύρω σωματικώ Χριστός υπ’ ανθρώπου ουκ εχρίσθη, άλλ’ ο Πατήρ αυτόν Σωτήρα προχειρισάμενος του παντός κόσμου Πνεύματι έχρισεν αγίω, ως Πέτρος φησίν˙ «Ιησούν τον Ναζωραίον, ον έχρισεν ο Θεός Πνεύματι αγίω»˙ και Δαβίδ ο προφήτης εβόα λέγων˙ «Ο θρόνος σου, ο Θεός, εις τον αιώνα του αιώνος˙ ράβδος ευθύτητος η ράβδος της βασιλεία σου. Ηγάπησας δικαιοσύνην και εμήσησας ανομίαν˙ δια τούτο έχρισέ σε ο Θεός, ο Θεός σου, έλαιον αγαλλιάσεως παρά τους μετόχους σου». Και ώσπερ Χριστός αληθώς εσταυρούτο και εθάπτετο και ηγείρετο, ημείς δε κατά το βάπτισμα εν ομοιώματι και συσταυρωθήναι και συνταφήναι και συναναστήναι αυτώ καταξιούσθε, ούτω και επί του χρίσματος. Εκείνος ελαίω νοητώ αγαλλιάσεως εχρίετο, τούτ’ έστι Πνεύματι αγίω, αγαλλιάσεως καλουμένω ελαίω, δια το αίτιον αυτό της πνευματικής αγαλλιάσεως τυγχάνειν, υμείς δε μύρω εχρίσθητε, κοινωνοί και μέτοχοι του Χριστού γενόμενοι.

γ’ Άλλ’ όρα μη υπονοήσεις εκείνο το μύρον ψιλόν είναι. Ώσπερ γαρ ο άρτος της ευχαριστίας, μετά την επίκλησιν του αγίου Πνεύματος, ούκ έτι άρτος λιτός, αλλά σώμα Χριστού, ούτω και το άγιον τούτο μύρον ουκ έτι ψιλόν, ούδ’ ως αν είποι τις, κοινόν μετ’ επικλήσεως, αλλά Χριστού χάρισμα, και Πνεύματος αγίου παρουσίας της αυτού θεότητος ενεργητικόν γινόμενον, όπερ συμβολικώς επί μετώπου και των άλλων σου χρίεται αισθητηρίων. Και τω μεν φαινομένω μύρω το σώμα χρίεται, τω δε αγίω και ζωοποιώ Πνεύματι η ψυχή αγιάζεται.

δ’ Και πρώτον χρίεσθε επί το μέτωπον, ίνα απαλλαγήτε της αισχύνης, ην ο πρώτος παραβάτης άνθρωπος πανταχού περιέφερε, και ίνα ανακεκαλυμμένω προσώπω την δόξαν κατοπτρίζησθε. Είτα επί τα ώτα, ίνα προσλάβητε ώτα, περί ων Ησαΐας έλεγε˙ «Και προσέθηκέ μοι Κύριος ωτίον ακούειν», και ο Κύριος εν Ευαγγελίοις˙ «Ο έχων ώτα ακούειν, ακουέτω». Είτα επί την όσφρησιν, όπως του θείου αντιλαμβανόμενοι μύρου λέγητε˙ «Χριστού ευωδία εσμέν τω Θεώ εν τοις σωζομένοις». Μετά ταύτα επί τα στήθη, ίνα «ενδυσάμενοι τον θώρακα της δικαιοσύνης στήτε προς τα μεθοδείας του διαβόλου». Ώσπερ γαρ ο Σωτήρ μετά το βάπτισμα και την του αγίου Πνεύματος επιφοίτησιν εξελθών κατηγωνίσατο τον αντικείμενον, ούτω και υμείς μετά το ιερόν βάπτισμα και το μυστικόν χρίσμα ενδεδυμένοι την πανοπλίαν του αγίου Πνεύματος, ίστασθε προς την αντικειμένην ενέργειαν και ταύτην καταγωνίζεσθε, λέγοντες˙ «Πάντα ισχύω εν τω ενδυναμούντί με Χριστώ».

ε’ Τούτου του αγίου χρίσματος καταξιωθέντες καλείσθε Χριστιανοί, επαληθεύοντες τη αναγεννήσει και το όνομα. Προ γαρ του καταξιωθήναι υμάς του βαπτίσματος και της του αγίου Πνεύματος χάριτος, ουκ ήτε κυρίως άξιοι, άλλ’ οδεύοντες προεβαίνετε το είναι Χριστιανοί.

ς’ Ειδέναι δε υμάς αναγκαίον, ότι του χρίσματος τούτου εν τη παλαιά γραφή το σύμβολον κείται. Και γαρ οπηνίκα το του Θεού πρόσταγμα Μωυσής τω αδελφώ μετεδίδου, αρχιερέα καθιστών τούτον, μετά το εν ύδατι λούσασθαι, έχρισε, και εκαλείτο χριστός, εκ του χρίσματος δηλαδή του τυπικού. Ούτω και τον Σολομώντα προάγων εις βασιλέα, έχρισεν αυτόν μετά το λούσασθαι εν Γειών ο αρχιερεύς. Αλλά ταύτα μεν εκείνοις συνέβαινε τυπικώς, υμίν δε ου τυπικώς, άλλ’ αληθώς, επειδή από του αγίω Πνεύματι χρισθέντος αληθώς η αρχή της υμετέρας σωτηρίας˙ εκείνος γαρ αληθώς απαρχή, και υμείς το φύραμα˙ ει δε η απαρχή αγία, δηλονότι μεταβήσεται επί το φύραμα η αγιότης.

ζ’ Τούτο φυλάξατε άσπιλον˙ πάντων γαρ έσται τούτο διδακτικόν, ει εν υμίν μένοι, καθώς αρτίως ηκούσατε του μακαρίου Ιωάννου λέγοντος και πολλά περί του χρίσματος φιλοσοφούντος. Έστι γαρ τούτο το άγιον πνευματικόν σώματος φυλακτήριον και ψυχής σωτήριον. Τούτο εκ παλαιών χρόνων ο μακάριος Ησαΐας προφητεύων έλεγε˙ «Και ποιήσει Κύριος πάσι τοις έθνεσι επί το όρος τούτο», όρος δε καλεί την Εκκλησίαν, και αλλαχού, ως όταν λέγη˙ «Και έσται εν ταις εσχάταις ημέραις εμφανές το όρος Κυρίου»˙ «πίονται οίνον, πίονται ευφροσύνην, χρίσονται μύρον». Και ίνα ασφαλίσηταί σε ακούειν περί του μύρου τούτου, ως μυστικού, φησί˙ «Παράδος ταύτα πάντα τοις έθνεσιν˙ η γαρ βουλή Κυρίου επί πάντα τα έθνη».

Τούτω ουν χρισθέντες τω αγίω μύρω, τηρήσατε αυτό άσπιλον, άμωμον εν υμίν, δι’ έργων αγαθών προκόπτοντες, και ευάρεστοι γινόμενοι τω αρχηγώ της σωτηρίας ημών Χριστώ Ιησού, ω η δόξα εις τους αιώνας των αιώνων. Αμήν.

**ΚΥΡΙΛΛΟΥ ΙΕΡΟΣΟΛΥΜΩΝ**

**ΚΑΤΗΧΗΣΗ ΜΥΣΤΑΓΩΓΙΚΗ Γ’.**

**ΓΙΑ ΤΟ ΧΡΙΣΜΑ**

Και ανάγνωση από την Α’ Καθολική Επιστολή του Ιωάννη, από το˙ «Και σεις έχετε χρίσμα από τον Θεό και τα γνωρίζετε όλα», μέχρι το˙ «Και να μη ντροπιαστούμε αποφεύγοντάς τον κατά την παρουσία του».1

α’ Τώρα που έχετε βαπτισθεί στο όνομα του Χριστού και φορέσατε τον Χριστό,2 έχετε λάβει και την ίδια μορφή με τον Υιό του Θεού.3 Διότι, επειδή ο Θεός μας προόρισε για να μας υιοθετήσει,4 μας έδωσε και τα χαρακτηριστικά γνωρίσματα του δοξασμένου σώματος του Χριστού.5 Εφόσον λοιπόν έχετε γίνει μέτοχοι του Χριστού,6 πολύ σωστά ονομάζεστε χριστοί, και γι’ αυτό έλεγε για σας ο Θεός˙ «Μη θίγετε εκείνους που έχουν χρισθεί για μένα». Και γίνατε χριστοί επειδή δεχθήκατε το χρίσμα, που είναι ο τύπος του αγίου Πνεύματος, και όλα έχουν γίνει σε σας συμβολικά, επειδή είσαστε εικόνες του Χριστού. Και σ’ εκείνον βέβαια όταν βαπτίσθηκε στον Ιορδάνη ποταμό και μετέδωσε την αγιαστική χάρη και ευλογία στα νερά, καθώς αναδυόταν από αυτά, έγινε ουσιαστική επιφοίτηση του αγίου Πνεύματος σ’ αυτόν, καθόσον το όμοιο αναπαύεται πάνω στο όμοιο. Το ίδιο συνέβη και σε σας όταν βγήκατε από την κολυμβήθρα με τα ιερά νερά της βαπτίσεως. Σας δόθηκε το χρίσμα, που αποτελεί το σύμβολο του χρίσματος εκείνου με το οποίο χρίστηκε ο Χριστός. Και αυτό είναι το άγιο Πνεύμα, για το οποίο ο μακάριος Ησαΐας λέγει στην προφητεία του ως εκπρόσωπος του Κυρίου˙ «Πνεύμα Κυρίου αναπαύεται επάνω μου, επειδή ο Κύριος με έχρισε και με έστειλε να κηρύξω στους φτωχούς τη χαρμόσυνη αγγελία της σωτηρίας».7

β’ Ο Χριστός βέβαια δεν χρίστηκε με λάδι ή μύρο υλικό από ανθρώπινο χέρι, αλλά τον έχρισε ο Πατέρας με το άγιο Πνεύμα, προχειρίζοντάς τον Σωτήρα όλου του κόσμου, όπως λέγει και ο απόστολος Πέτρος˙ «Τον Ιησού από τη Ναζαρέτ, τον οποίο έχρισε ο Θεός με άγιο Πνεύμα»,8 και όπως φώναζε ο προφήτης Δαβίδ λέγοντας˙ «Ο θρόνος σου, Θεέ, θα μείνει στον αιώνα του αιώνος. Η ράβδος της βασιλείας σου είναι ράβδος ευθύτητας. Αγάπησες τη δικαιοσύνη και μίσησες την ανομία. Γι’ αυτό ο Θεός, ο Θεός σου, σε έχρισε με το άγιο Πνεύμα, που είναι λάδι και φέρνει αγαλλίαση, και έχυσε επάνω σου από το λάδι αυτό περισσότερο από ό,τι έχυσε στους άλλους που μετέχουν μαζί σου στη χρίση αυτή».9 Και όπως ο Χριστός αληθινά σταυρώθηκε, ενταφιάσθηκε και αναστήθηκε, ενώ εσείς κατά το βάπτισμα αξιωθήκατε συμβολικά να σταυρωθείτε μαζί του, να ενταφιασθείτε και να αναστηθείτε, έτσι γίνεται και με το χρίσμα. Εκείνος χρίσθηκε με λάδι αγαλλιάσεως νοητό, δηλαδή με το Πνεύμα το άγιο, που ονομάζεται λάδι αγαλλιάσεως , επειδή είναι αίτιο πνευματικής αγαλλιάσεως. Ενώ εσείς χρισθήκατε με μύρο άγιο, και γίνατε κοινωνοί και μέτοχοι της ζωής του Χριστού.

γ’ Πρόσεχε όμως να μη νομίσεις ότι το μύρο εκείνο είναι απλή ύλη. Διότι, όπως ο άρτος της θείας Ευχαριστίας, μετά την επίκληση του αγίου Πνεύματος δεν είναι πια απλός άρτος, αλλά σώμα του Χριστού, κατά τον ίδιο τρόπο και το άγιο αυτό Μύρο δεν είναι πια κοινό μύρο, ούτε θα μπορούσε κανείς να πει ότι είναι κοινό μύρο με απλή επίκληση, αλλά χάρισμα του Χριστού και του αγίου Πνεύματος, που μέσα σ’ αυτό είναι παρών και ενεργεί ο Θεός. Αυτό βέβαια συμβολικά χρίεται στο μέτωπο και στα άλλα αισθητηριά του. Και με το μεν φαινόμενο μύρο χρίεται το σώμα, ενώ με το άγιο και ζωοποιό Πνεύμα αγιάζεται η ψυχή.

δ’ Και πρώτα χριστήκατε στο μέτωπο για να απαλλαγείτε από την ντροπή την οποία έφερε παντού μαζί του ο πρώτος παραβάτης άνθρωπος, και για να έχετε ακάλυπτο το πρόσωπό σας και να αντανακλάτε τη δόξα του Κυρίου. Μετά χριστήκατε στα αυτιά, για να αποκτήσετε τα αυτιά που έλεγε ο Ησαΐας˙ «Και ο Κύριος μου πρόσθεσε αυτί για να ακούω»,11 και για τα οποία ο Κύριος στο Ευαγγέλιο λέγει, «όποιος έχει αυτιά για να ακούει, ας ακούει».12 Έπειτα χριστήκατε στην όσφρηση, για να αισθάνεστε το θεϊκό μύρο και να λέτε˙ «Είμαστε ευωδία του Χριστού για τον Θεό, ανάμεσα σε όλους εκείνους που σώζονται».13 Ύστερα από αυτά χριστήκατε στα στήθη, «για να φορέσετε τον θώρακα της δικαιοσύνης και να αντιστέκεστε στις μεθοδείες του διαβόλου».14 Γιατί, όπως ακριβώς ο Σωτήρας, μετά το βάπτισμά του, και την επιφοίτηση του αγίου Πνεύματος, βγαίνοντας στην έρημο αγωνίστηκε εναντίον του διαβόλου, έτσι και σεις, μετά το ιερό βάπτισμα και το χρίσμα, φορώντας την πανοπλία του αγίου Πνεύματος, να αντιστέκεστε εναντίον της δυνάμεως του διαβόλου και να αγωνίζεσθε λέγοντας˙ «Όλα τα κατορθώνω με τη δύναμη του Χριστού».15

ε’ Αφού καταξιωθήκατε να λάβετε αυτό το άγιο χρίσμα, ονομάζεστε πλέον Χριστιανοί, επαληθεύοντας έτσι με την αναγέννησή σας και το όνομα. Διότι, προτού να αξιωθείτε να δεχθείτε το βάπτισμα και τη χάρη του αγίου Πνεύματος, δεν ήσασταν στην κυριολεξία άξιοι, αλλά βρισκόσασταν στον δρόμο που σας οδηγούσε στο να γίνετε Χριστιανοί.

ς’ Είναι όμως ανάγκη να γνωρίζετε, ότι η συμβολική σημασία του μυστηρίου του Χρίσματος βρίσκεται στην Παλαιά Διαθήκη. Διότι και τότε, όταν ο Μωυσής διαβίβαζε στον αδελφό του την εντολή του Θεού, κάνοντάς τον αρχιερέα, αφού πρώτα λούστηκε ο Ααρών με νερό, τον έχρισε με λάδι, και ύστερα από αυτό το τυπικό χρίσμα ο Ααρών ονομαζόταν Χριστός.16 Κατά τον ίδιο τρόπο και ο αρχιερέας, προάγοντας τον Σολομώντα σε βασιλιά, τον έχρισε με λάδι, αφού προηγουμένως είχε λουστεί στην πηγή Γειών. 17 Άλλ’ αυτά βέβαια συνέβηκαν σ’ εκείνους συμβολικά,18 ενώ σ’ εμάς εδώ δεν γίνονται συμβολικά, αλλά αληθινά, επειδή η αρχή της σωτηρίας μας βρίσκεται αληθινά σ’ Εκείνον που χρίστηκε από το άγιο Πνεύμα.19 Διότι Εκείνος είναι πραγματικά η απαρχή,20 και εμείς το «φύραμα» (ζυμάρι). Εάν λοιπόν η απαρχή (το προζύμι) είναι αγία, η αγιότητα θα μεταδοθεί οπωσδήποτε και στο ζυμάρι.

ζ’ Αυτό λοιπόν το άγιο Χρίσμα να το φυλάξετε αμόλυντο, διότι, όπως ακούσατε πριν από λίγο τον μακάριο ευαγγελιστή Ιωάννη, ο οποίος εμβάθυνε πολύ πάνω στο άγιο Χρίσμα, να λέγει, εάν αυτό παραμείνει μέσα σας, θα σας διδάξει τα πάντα. Γιατί αυτή η πνευματική δωρεά του Χρίσματος φυλάει το σώμα μας και σώζει την ψυχή μας. Για το άγιο Χρίσμα προφητεύοντας ο μακάριος Ησαΐας από τα παλιά χρόνια έλεγε˙ « Και θα κάνει ο Κύριος των δυνάμεων συμπόσιο σε όλα τα έθνη σ’ αυτό εδώ το όρος».21 Όρος ονομάζει ο Ησαΐας την Εκκλησία και αλλού, όπως για παράδειγμα όταν λέγει˙ «Και θα πιουν το κρασί και θ’ απολαύσουν ευφροσύνη, και θα χρισθούν με μύρο».23 Και για να σε βεβαιώσει ότι αυτό το μύρο, για το οποίο άκουσες, είναι μυστήριο, λέγει˙ «Παράδωσέ τα αυτά σε όλα τα έθνη˙ διότι η απόφαση αυτή του Κυρίου προορίζεται για όλα τα έθνη».24

Έχοντας λοιπόν χρισθεί με το άγιο αυτό Μύρο, κρατείστε το καθαρό και αμόλυντο μέσα σας, με το να προκόβετε σε έργα αγαθά και να γίνεστε ευάρεστοι στον αρχηγό της σωτηρίας μας Ιησού Χριστό, στον οποίο ανήκει η δόξα στους αιώνες των αιώνων. Αμήν.

**ΥΠΟΣΗΜΕΙΩΣΕΙΣ**

1. Α’ Ιω. 2, 28.
2. Πρβλ. Γαλ. 3, 27˙ «Όσοι γαρ εις Χριστόν εβαπτίσθητε, Χριστόν ενεδύσασθε».
3. Ρωμ. 8,29˙ «Ότι ους προέγνω, και προώρισε συμμόρφους της εικόνος του Υιού αυτού».
4. Εφ. 1, 5.
5. Φιλιπ. 3, 21.
6. Εβρ. 3, 14.
7. Ησαΐα 61, 1 και Λουκά 4, 18.
8. Πράξ. 10, 38.
9. Ψαλμ. 44, 7-8.
10. Β’ Κορ. 3, 18.
11. Ησ. 50,4.
12. Ματθ. 11, 15.
13. Β’. Κορ. 2, 15.
14. Εφ. 6, 14-15.
15. Φιλιπ. 4, 13.
16. Λευϊτ. 4, 5.
17. Γειών ονομαζόταν ένας από τους τέσσερις ποταμούς του Παραδείσου (βλ. Γέν. 2, 13), αλλά και μια πηγή κοντά στα Ιεροσόλυμα, στην οποία χρίστηκε βασιλιάς ο Σολομών (Γ’ Βασ. 1, 38-39).
18. Α’ . Κορ. 10, 11.
19. Λουκά 4, 18.
20. Α’. Κορ. 15, 23 και 5, 7.
21. Ησ. 25, 6.
22. Ησ. 2, 2.
23. Ησ. 25, 6.
24. Ησ. 27, 7.

Η/Υ επιμέλεια: Ελένης Χρήστου, Σοφίας Μερκούρη.